Red. prof. dr. Dragica Haramija in doc. dr. Janja Batič: **Teorija slikanice**

Slikanica je multimodalno besedilo, ki zahteva multidisciplinarni pristop (književnost in likovna umetnost). Novost se kaže v strategijah branja multimodalnih besedil ter v razvijanju vizualne pismenosti. Skozi najine analize se je pokazalo, da postmoderne slikanice ni mogoče več brati le kot knjigo z besedilom, saj se veliko informacij skriva v njenem likovnem delu. V monografiji Poetika slikanice sva razvili model analize slikanic, ki je uporaben v neposredni praksi, saj vzgojiteljem in učiteljem omogoča določitev informacij z literarnega in likovnega stališča, predvsem pa interakcijo med obema sporočanjskima kodoma. V praksi je bilo opaženo stališče, da je branje slikanic omejeno na branje besedila, pri čemer je likovni del zapostavljen. Tak način branja slikanic ne omogoča, da bi uporabniki celostno prebrali slikanico kot literarno-likovni monolit. Za celostno branje slikanic otrokom potrebujejo posredniki (odrasli bralci) znanja, ki jim bodo omogočila, kako znanja iz dveh različnih predmetnih področij uporabiti za razumevanje celotne knjige.

- Uporabniki spoznajo slikanico kot literarno-likovni monolit.

- Seznanijo se s slikanico kot posebno obliko knjige, ki bralca nagovarja z dvema kodoma sporočanja.

- Analizirajo književne in likovne sestavine slikanice in interakcijo med njimi.

- Preizkusijo strategije celostnega branja slikanic.

- Seznanijo se z načini uporabe slikanic pri načrtovanju likovnih dejavnosti.